Inwoners gemaan om water spaarsamig te gebruikArgieffoto Rand Water het Vrydag inwoners van Gauteng weer gemaan om water spaarsamig te gebruik, aangesien watertekorte dreig weens min reën. Die maatskappy het ŉ waarskuwing uitgereik oor ŉ tekort aan grootmaat watervoorsiening vir Johannesburg, Pretoria en die Ekurhuleni metropolitaanse munisipaliteit. “Voortdurende hoë temperature in die plekke waar Rand Water water verskaf, plaas druk op die grootmaatvoorsieningstelsel,” het Justica Mohale, woordvoerder van Rand Water, gesê. “Die gebrek aan reën in Gauteng vererger die situasie. Alle gebruikers moet water verantwoordelik en spaarsamig gebruik.” Owerhede in Johannesburg het aangedui die stad se opgaardamme bly stabiel, ondanks ŉ beroep aan inwoners om water te bespaar. Suid-Afrika beleef tans ŉ droogte en baie warm temperature, met KwaZulu-Natal wat die ergste hierdeur geraak word. Dié provinsie is vandeesweek tot ŉ rampgebied verklaar weens die droogte. Maroela Media het vroeër berig Pretoria het tydelike waterbeperkings ingestel ná ŉ waarskuwing deur Rand Water. Die beperkings tussen 06:00 en 18:00 daagliks geld vir besproeiing, om tuine met ŉ tuinslang nat te spuit, voertuie met ŉ tuinslang te was en om swembaddens te vul. Nomvula Mokonyane, minister van water en sanitasie, sal Sondag tydens ŉ perskonferensie die land se droogteprobleem bespreek en hoe dit aangespreek gaan word.